b'\n_START_ARTICLE_\nFC Kuusysi (naiset)\n_START_SECTION_\nHistoria\n_START_PARAGRAPH_\nKuusysin naisten joukkue perustettiin syksyll\xc3\xa4 1971. Seuraavana kautena joukkue osallistui jo SM-karsintoihin. Vuonna 1974 seuran miesten edustusjoukkue putosi p\xc3\xa4\xc3\xa4sarjasta, jolloin Kuusysin taloudenpitoa jouduttiin kirist\xc3\xa4m\xc3\xa4\xc3\xa4n. T\xc3\xa4m\xc3\xa4n johdosta naisjoukkueen toiminta siirtyi Lahden Sammon alaisuuteen. My\xc3\xb6hemmin toiminta aloitettiin uudestaan ja vuonna 1987 Kuusysi karsi paikasta naisten SM-sarjaan. Joukkue onnistui nousemaan kaudeksi 1988 p\xc3\xa4\xc3\xa4sarjaan, mutta putosi karsintojen kautta heti toiselle sarjatasolle. Kaudeksi 1991 joukkue nousi uudelleen p\xc3\xa4\xc3\xa4sarjaan. Kuusysi onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa kolmen kauden ajan, kunnes putosi kauden 1993 j\xc3\xa4lkeen. Seuraavina vuosina Kuusysi p\xc3\xa4\xc3\xa4si usein SM-karsintoihin, muttei onnistunut sarjanousussa. Kaudeksi 1998 joukkue selviytyi SM-sarjaan, mutta putosi t\xc3\xa4ll\xc3\xb6inkin heti karsintojen kautta. Kaudella 2008 joukkue teki paluun p\xc3\xa4\xc3\xa4sarjaan ja sijoittui kuudenneksi, joka oli joukkueen siihenastisen historian paras sijoitus. Samana kautena joukkue selviytyi Suomen cupissa loppuotteluun, mutta h\xc3\xa4visi sen HJK:lle. Kausi 2009 p\xc3\xa4\xc3\xa4ttyi Kuusysilt\xc3\xa4 putoamiseen p\xc3\xa4\xc3\xa4sarjasta.'